CELEX: 52020PC0233
Language: ro
Date: 2020-06-02
Title: Propunere de REGULAMENT AL PARLAMENTULUI EUROPEAN ŞI AL CONSILIULUI de modificare a Regulamentului (UE) 2016/1628 în ceea ce privește dispozițiile sale tranzitorii pentru a aborda impactul crizei provocate de COVID-19

COMISIA EUROPEANĂ
            Bruxelles, 2.6.2020
            COM(2020) 233 final
            2020/0113(COD)
            Propunere de
            REGULAMENT AL PARLAMENTULUI EUROPEAN ŞI AL CONSILIULUI
            de modificare a Regulamentului (UE) 2016/1628 în ceea ce privește dispozițiile sale tranzitorii pentru a aborda impactul crizei provocate de COVID-19
            (Text cu relevanță pentru SEE)
            
               
         
         
            
               EXPUNERE DE MOTIVE
            
            
               1.CONTEXTUL PROPUNERII
            
            
               •Motivele și obiectivele propunerii
            
            
               Pandemia de COVID-19 a cauzat o perturbare majoră a lanțului de aprovizionare, ceea ce a avut un impact asupra capacității producătorilor de echipamente mobile fără destinație rutieră (NRMM) de a respecta anumite termene impuse prin Regulamentul (UE) 2016/1628 al Parlamentului European și al Consiliului din 14 septembrie 2016 privind cerințele referitoare la limitele emisiilor de poluanți gazoși și de particule poluante și omologarea de tip pentru motoarele cu ardere internă pentru echipamentele mobile fără destinație rutieră.
            
            
               Regulamentul respectiv stabilește noi limite de emisii, cunoscute ca „etapa V”, care sunt concepute pentru a reduce emisiile actuale de poluanți ai aerului proveniți de la motoarele instalate pe echipamentele mobile fără destinație rutieră. Având în vedere provocarea structurală pentru anumiți producători de a trece la limitele de emisii din „etapa V”, regulamentul oferă o marjă de timp pentru a realiza această tranziție. 
            
            
               În conformitate cu perioadele de tranziție prevăzute la articolul 58 alineatul (5) și cu datele prevăzute în anexa III la respectivul regulament, producătorii trebuie să producă, până la 30 iunie 2020, echipamente mobile fără destinație rutieră (NRMM) dotate cu motoare de tranziție din următoarele categorii: NRE în intervalul de putere <56kW și  ≥130kW, NRG, NRSh, NRS, IWP și IWA în intervalul de putere 19 ≤ P < 300, SMB și ATS. Producătorii respectivi au obligația de a introduce aceste echipamente pe piața Uniunii până la 31 decembrie 2020.
            
            
               Cu toate acestea, epidemia de COVID-19 a cauzat întreruperi complete ale aprovizionării cu piese și componente, producătorii rămânând cu stocuri de motoare și de produse nefinite. Ca o consecință a acestei întreruperi, numeroși producători de motoare și utilaje nu vor fi în măsură să respecte termenele stabilite mai sus fără a suferi prejudicii economice grave. 
            
            
               Având în vedere această perturbare imposibil de prevăzut, datele pentru producerea și introducerea pe piață de echipamentele mobile fără destinație rutieră și de tractoare echipate cu motoare de tranziție sunt amânate cu douăsprezece luni. Această amânare nu se aplică motoarelor de tranziție care intră sub incidența datelor specificate la articolul 58 alineatul (5) al doilea, al treilea și al patrulea paragraf.
            
            
               Prelungirea cu 12 luni este justificată având în vedere caracterul sezonier al produselor pe care vor fi instalate motoare de tranziție. Acest lucru este valabil, în special, în cazul tractoarelor și al echipamentelor de grădinărit. În plus, este dificil să se prevadă durata exactă a întârzierilor care vor avea loc în ceea ce privește finalizarea mărfurilor afectate (de exemplu navele de navigație interioară). În fine, trebuie remarcat faptul că, indiferent de durata prelungirii, operatorii economici nu vor avea niciun interes să amâne finalizarea și introducerea pe piață a echipamentelor, a vehiculelor și a navelor pentru care au suportat deja costuri.
            
            
               2.TEMEI JURIDIC, SUBSIDIARITATE ȘI PROPORȚIONALITATE
            
            
               •Temei juridic
            
            
               
                  Articolul 114 din Tratatul privind funcționarea Uniunii Europene
               
            
            
               •Subsidiaritate (în cazul competențelor neexclusive) 
            
            
               
                  Principiul subsidiarității se aplică deoarece propunerea nu este de competența exclusivă a Uniunii.
               
               
                  Deoarece prezenta propunere implică modificări ale legislație UE existente, numai UE se poate ocupa efectiv de aceste probleme. În plus, obiectivele propunerii nu pot fi realizate în măsură suficientă prin acțiuni întreprinse de către statele membre.
               
               
                  Este necesară o acțiune la nivelul UE pentru a evita apariția obstacolelor pe piața unică, în special în domeniul motoarelor echipamentelor mobile fără destinație rutieră, și datorită naturii transnaționale a poluării atmosferice. 
               
               
                  Prin urmare, propunerea respectă principiul subsidiarității.
               
            
            
               •Proporționalitate
            
            
               
                  Propunerea respectă principiul proporționalității dat fiind că nu depășește ceea ce este necesar în vederea atingerii obiectivelor privind garantarea unei bune funcționări a pieței interne și, în același timp, oferă un nivel ridicat al siguranței publice și al protecției mediului. Durata prelungirii propuse este proporțională cu durata estimată a perturbării cauzate de pandemia de COVID-19.
               
            
         
         
            
               •Alegerea instrumentului
            
            
               
                  Regulament de modificare a unui regulament
               
            
            
               3.REZULTATELE EVALUĂRILOR EX POST, ALE CONSULTĂRILOR CU PĂRȚILE INTERESATE ȘI ALE EVALUĂRILOR IMPACTULUI
            
            
               Prezenta propunere nu este însoțită de o evaluare separată a impactului, deoarece o evaluare a impactului Regulamentului (UE) 2016/1628 a fost deja efectuată. Prezenta propunere nu modifică dispozițiile de substanță ale respectivului regulament și nu impune noi obligații părților implicate. Aceasta are drept scop principal prevederea, din motive excepționale cauzate de epidemia actuală de COVID-19, a unei prelungiri cu douăsprezece luni pentru fabricarea și introducerea pe piață a motoarelor de tranziție și a echipamentelor prevăzute cu acestea. Prezenta propunere nu are efecte asupra mediului, deoarece măsurile facilitează introducerea pe piață a produselor echipate cu motoare fabricate înainte de pandemie. De asemenea, se evită necesitatea de a elimina produsele neconforme echipate cu astfel de motoare.
            
            
               4.IMPLICAȚIILE BUGETARE
            
            
               Propunerea nu are niciun impact bugetar pentru instituțiile UE. 
            
            
               2020/0113 (COD)
            
            
               Propunere de
            
            
               REGULAMENT AL PARLAMENTULUI EUROPEAN ŞI AL CONSILIULUI
            
            
               de modificare a Regulamentului (UE) 2016/1628 în ceea ce privește dispozițiile sale tranzitorii pentru a aborda impactul crizei provocate de COVID-19
            
            
               (Text cu relevanță pentru SEE)
            
            
               PARLAMENTUL EUROPEAN ȘI CONSILIUL UNIUNII EUROPENE,
            
            
               având în vedere Tratatul privind funcționarea Uniunii Europene, în special articolul 114,
            
            
               având în vedere propunerea Comisiei Europene,
            
            
               după transmiterea proiectului de act legislativ către parlamentele naționale,
            
            
               având în vedere avizul Comitetului Economic și Social European
                  1
               , 
            
            
               hotărând în conformitate cu procedura legislativă ordinară,
            
            
               întrucât:
            
            
               (1)Regulamentul (UE) 2016/1628 al Parlamentului European și al Consiliului
                  2
                stabilește cerințele referitoare la limitele emisiilor și procedurile de omologare UE de tip a motoarelor pentru echipamentele mobile fără destinație rutieră. 
            
            
               (2)Datele aplicabile noilor limite de emisii, cunoscute ca „etapa V”, sunt stabilite pentru a oferi producătorilor informații clare și complete și o perioadă de timp adecvată pentru tranziția către noua etapă de emisii, reducând în același timp în mod substanțial sarcina administrativă pentru autoritățile de omologare. 
            
         
         
            
               (3)Epidemia de COVID-19 a provocat o perturbare a lanțului de aprovizionare cu părți și componente critice, ceea ce a dus la întârzieri pentru motoare și utilaje echipate cu motoare care respectă limitele de emisii mai puțin stricte decât cele din etapa V și care trebuie introduse pe piață înainte de datele stabilite în Regulamentul (UE) 2016/1628.
            
            
               (4)Având în vedere perturbările cauzate de epidemia de COVID-19, este foarte probabil ca producătorii de echipamente mobile fără destinație rutieră să nu fie în măsură să garanteze că motoarele și utilajele echipate cu motoarele respective care beneficiază de perioada de tranziție respectă termenele stabilite în Regulamentul (UE) 2016/1628 fără a suferi prejudicii economice grave.
            
            
               (5)Având în vedere circumstanțele actuale și pentru a asigura buna funcționare a pieței interne, pentru a oferi securitate juridică și pentru a evita o eventuală perturbare a pieței, este necesar să se modifice datele de aplicare a anumitor dispoziții tranzitorii din Regulamentul (UE) 2016/1628.
            
            
               (6)Având în vedere faptul că această prelungire nu va avea niciun impact asupra mediului, întrucât motoarele de tranziție în cauză au fost deja produse, la care se adaugă faptul că este dificil să se prevadă durata exactă a întârzierilor cauzate de perturbarea reprezentată de criza COVID-19, prelungirea termenelor corespunzătoare trebuie să fie de 12 luni.
            
            
               (7)Având în vedere faptul că perioada de tranziție prevăzută la articolul 58 alineatul (5) din Regulamentul (UE) 2016/1628 pentru anumite motoare va expira la 31 decembrie 2020 și că producătorii au obligația de a produce motoare de tranziție până la 30 iunie 2020, prezentul regulament trebuie să intre în vigoare în regim de urgență.
            
            
               (8)Având în vedere acest caracter urgent, se consideră necesară utilizarea excepției de la termenul de opt săptămâni menționat la articolul 4 din Protocolul nr. 1 privind rolul parlamentelor naționale în Uniunea Europeană, anexat la Tratatul privind Uniunea Europeană, la Tratatul privind funcționarea Uniunii Europene și la Tratatul de instituire a Comunității Europene a Energiei Atomice.
            
            
               (9)Având în vedere caracterul urgent al sprijinului necesar, prezentul regulament trebuie să intre în vigoare în ziua următoare datei publicării în Jurnalul Oficial al Uniunii Europene.
            
            
            
               ADOPTĂ PREZENTUL REGULAMENT:
            
            
               Articolul 1
            
            
               Regulamentul (UE) 2016/1628 se modifică după cum urmează:
            
            
               Articolul 58 se modifică după cum urmează: 
            
            
               (1)alineatul (5) se modifică după cum urmează:
            
            
               (a)la al doilea paragraf, prima teză se înlocuiește cu următorul text:
            
            
               „Pentru motoarele din subcategoriile NRE pentru care data stabilită în anexa III pentru introducerea pe piață a motoarelor din etapa V este 1 ianuarie 2020, statele membre autorizează prelungirea perioadei de tranziție și a perioadei de 18 luni menționate la primul paragraf cu o perioadă suplimentară de 12 luni pentru producătorii de echipamente originale cu un randament anual total mai mic de 100 de unități de echipamente mobile fără destinație rutieră echipate cu motoare cu ardere internă.”; 
            
            
               (b)al treilea paragraf se înlocuiește cu următorul text:
            
            
               „Pentru motoarele din subcategoriile NRE pentru care data stabilită în anexa III pentru introducerea pe piață a motoarelor din etapa V este 1 ianuarie 2020, utilizate la macarale mobile, perioada de tranziție și perioada de 18 luni menționate la primul paragraf se prelungesc cu 12 luni.”;
            
            
               (c)se adaugă următorul al cincilea paragraf: 
            
            
               „Pentru motoarele din toate subcategoriile pentru care data stabilită în anexa III pentru introducerea pe piață a motoarelor din etapa V este 1 ianuarie 2019, cu excepția motoarelor menționate la al patrulea paragraf, perioada de tranziție și perioada de 18 luni menționate la primul paragraf se prelungesc cu 12 luni.”;
            
            
               (2)la alineatul (7) se adaugă litera (d), după cum urmează:
            
         
         
            
               „(d) 36 de luni de la data aplicabilă pentru introducerea pe piață a motoarelor prevăzute în anexa III, în situația menționată la alineatul (5) al cincilea paragraf”.
            
            
               Articolul 2
            
            
               Prezentul regulament intră în vigoare în ziua următoare datei publicării în Jurnalul Oficial al Uniunii Europene.
            
            
               Prezentul regulament este obligatoriu în toate elementele sale și se aplică direct în toate statele membre.
            
            
               Adoptat la Bruxelles,
            
            
               
                  Pentru Parlamentul European
                        Pentru Consiliu
               
               
                  Președintele
                        Președintele
               
               
               
            
            
               
               
               
            
            
               
               
            
         
         
            
                  
                     (1)
                  
                        JO C , , p. .
               
               
                  
                     (2)
                  
                        Regulamentul (UE) 2016/1628 al Parlamentului European și al Consiliului din 14 septembrie 2016 privind cerințele referitoare la limitele emisiilor de poluanți gazoși și de particule poluante și omologarea de tip pentru motoarele cu ardere internă pentru echipamentele mobile fără destinație rutieră, de modificare a Regulamentelor (UE) nr. 1024/2012 și (UE) nr. 167/2013 și de modificare și abrogare a Directivei 97/68/CE (Text cu relevanță pentru SEE) (JO L 252, 16.9.2016, p. 53).